จี้บัญชีเดียวรีบยื่นแบบภาษีก่อนถูกสอบย้อนหลัง
สรรพากรเตือนบริษัทเข้าบัญชีเดียว รีบยื่นแบบภาษีปี 2558 ภายในเดือน มิ.ย.นี้ ก่อนโดนสอบบัญชีย้อนหลัง
28 มิ.ย. 2560

สรรพากรเตือนบริษัทเข้าบัญชีเดียว รีบยื่นแบบภาษีปี 2558 ภายในเดือน มิ.ย.นี้ ก่อนโดนสอบบัญชีย้อนหลังนายสมชาย แสงรัตนมณีเดช รองอธิบดีกรมสรรพากร รักษาการในตำแหน่งที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า กรมได้ทำหนังสือชี้แจงบริษัทและห้างหุ้นส่วนจำกัดที่เข้าโครงการทำบัญชีเดียว ตามพระราชกำหนด (พ.ร.ก.) พ.ศ. 2558 ให้ทำการยื่นรายการภาษีเงินได้นิติบุคคล สำหรับรอบบัญชีปี 2558 พร้อมชำระภาษีภายใน วันที่ 30 มิ.ย. 2560 เพื่อให้ได้สิทธิครบถ้วน ทั้งการยกเว้นภาษีและการไม่ถูกตรวจภาษีย้อนหลังที่เกิดก่อนวันที่ 1 ม.ค. 2559นายสมชาย กล่าวว่า หากพ้นกำหนดดังกล่าวและเจ้าพนักงานประเมินตรวจพบว่าบริษัทและห้างหุ้นส่วนจำกัดไม่ดำเนินการ อธิบดีกรมสรรพากรจะเพิกถอนการได้รับสิทธิไม่ถูกตรวจสอบภาษีย้อน และการดำเนินคดีอาญาตามกฎหมายของกรมสรรพากร สำหรับความผิดที่เกิดขึ้นก่อนวันที่ 1 ม.ค. 2559สำหรับโครงการบัญชีเดียวได้มีการออก พ.ร.ก.ยกเว้นการตรวจสอบภาษีย้อนหลังกับบริษัทและห้างหุ้นส่วนจำกัดที่มี รายได้ไม่เกิน 500 ล้านบาท ที่เข้าโครงการ นอกจากนี้ผู้ประกอบการเอสเอ็มอีที่มีทุนจดทะเบียนไม่เกิน 5 ล้านบาท และมี รายได้จากการขายสินค้าและบริการไม่เกิน 30 ล้านบาท จะได้รับการยกเว้นภาษีเงินได้ปี 2559 และปี 2560 ได้ยกเว้นภาษีกำไร 3 แสนบาทแรก ส่วนที่เกิน 3 แสนบาท เสีย 10% และปี 2561 จึงจะเสียภาษีอัตราปกติ คือกำไร 3 แสนบาทแรกไม่เสียภาษี ส่วนที่เกิน 3 แสนบาท แต่ไม่เกิน 3 ล้านบาท เสีย 15% และ 3 ล้านบาท เสีย 20%